“สมศักดิ์ เทพสุทิน” แย้ม”พปชร.” บ่ายนี้มีข่าวใหญ่ จับตา กก.บห.พรรคลาออก!
"สมศักดิ์ เทพสุทิน" รมว.ยุติธรรม แย้ม"พปชร." บ่ายนี้มีข่าวใหญ่ จับตา กก.บห.พรรคลาออก! 
"สมศักดิ์ เทพสุทิน" รมว.ยุติธรรม แย้ม"พปชร." บ่ายนี้มีข่าวใหญ่ จับตา กก.บห.พรรคลาออก!
1 มิ.ย. 2563

นายสมศักดิ์ เทพสุทิน รัฐมนตรีว่าการกระทรวงยุติธรรม ในฐานะกรรมการบริหารพรรคพลังประชารัฐ (พปชร.) กล่าวถึงกระแสข่าวความขัดแย้งภายในพรรคว่า ในช่วงบายวันนี้ (1 มิ.ย.63)​ ขอให้ติดตามข่าวใหญ่เกี่ยวกับกรรมการบริหารพรรค
โดยจะมีการปรับเปลี่ยนกรรมการบริหาร ซึ่งอาจจะมีการลาออกเกินครึ่ง แต่จะเป็นการลาออกของกรรมการบริหารพรรคในระดับใด จะเป็นเลขาธิการพรรค หรือหัวหน้าพรรคหรือไม่ ยังไม่ทราบในภาพรวม
“การปรับเปลี่ยนต้องมีการประชุมและมีการพิจารณาในวาระรายละเอียดต่างๆ ซึ่งผู้บริหารพรรค โดยเฉพาะหัวหน้าพรรคจะเป็นผู้กำหนดวาระการประชุม” นายสมศักดิ์ กล่าว
นอกจากนี้ นายสมศักดิ์ ยังตอบคำถามที่ว่าหากกรรมการบริหารพรรคลาออกเกินครึ่ง จะส่งผลให้หัวหน้าพรรคพ้นสภาพหรือไม่ว่า ในรายละเอียดไม่ทราบลึกขนาดนั้น แต่ว่าจะมีเรื่องทำนองนั้น
ส่วนจะสามารถให้ฝ่ายกฎหมายของพรรคไปยื่นต่อคณะกรรมการการเลือกตั้ง (กกต.) เพื่อเปลี่ยนแปลงรายชื่อกรรมการบริหารพรรคในวันเดียวกันนี้เลยหรือไม่ นายสมศักดิ์ กล่าวว่า “ก็ขอให้ติดตามดูเพราะไม่ทราบรายละเอียดเพียง แต่ได้ยินแว่วๆ มา”
ทั้งนี้ นายสมศักดิ์ ยังปฏิเสธที่จะตอบคำถามว่า หากจะมีการปรับเปลี่ยนภายในพรรคแล้วจะส่งผลให้มีการปรับคณะรัฐมนตรีหรือไม่